এনেদৰে প্ৰতিকূল জলবায়ু, অতিবৃষ্টি, খৰাং আৰু শিলাবৃষ্টিয়ে খেতিয়কসকলক মানসিকভাৱে জুৰুলা কৰি তুলিলেও তেওঁলোকক সহায় কৰিবলৈ চৰকাৰে কোনো ব্যৱস্থা লোৱা পৰিলক্ষিত হোৱা নাই। (পঢ়িব পাৰেঃ মানসিক উদ্বেগৰ ঢৌ তোলা বিদৰ্ভৰ কৃষি সংকট) মানসিক স্বাস্থ্যসেৱা আইন, ২০১৭ ৰ অধীনত উপলব্ধ হোৱা কোনো চিকিৎসা সেৱাই হতাশাত জৰ্জৰিত হৈ পৰা বিজয় অথবা জীৱিত অৱস্থাত বিজয়ৰ পিতৃয়ে লাভ নকৰিলে। আনকি ১৯৯৬ চনৰে পৰা আৰম্ভ হোৱা জিলা মানসিক স্বাস্থ্য আঁচনিৰ অধীনত আয়োজিত স্বাস্থ্য শিবিৰেও তেওঁলোকক ঢুকি পোৱা নাই। ২০১৪ চনৰ নৱেম্বৰত মহাৰাষ্ট্ৰ চৰকাৰে' প্ৰেৰণা প্ৰকল্প ফাৰ্মাৰ কাউন্সেলিং হেলথ ছাৰ্ভিচ প্ৰগেম ’ ৰ আৰম্ভ কৰিছিল। পাব্লিক-প্ৰাইভেট পাৰ্টনাৰশ্বিপ আৰ্হিত গ্ৰামাঞ্চলৰ কৃষকসকলক মানসিক সকাহ দিয়াৰ উদ্দেশ্যে যৱতমলস্থিত এটি স্বেচ্ছাসেৱী সংস্থা ইন্দিৰাবাই সীতাৰাম দেশমুখ বহুদেশীয় সংস্থাৰ সৈতে সন্মিলিতভাৱে জিলা প্ৰশাসনে এই কৰ্মসূচী হাতত লৈছিল। কিন্তু ২০২২ চনত বিজয়ৰ পিতৃয়ে আত্মহত্যা কৰাৰ সময়ত চৰকাৰৰ উক্ত আঁচনি একপ্ৰকাৰ ফুটুকাৰ ফেনত পৰিণত হৈছিল। উক্ত আঁচনিখনৰ পৰিকল্পনা কৰা অঞ্চলটোৰ এগৰাকী পৰিচিত মনোৰোগবিদ প্ৰশান্ত চক্কৰবাৰে এই সন্দৰ্ভত কয়, "আমি ৰাজ্য চৰকাৰক এই সমস্যাৰ সমাধানৰ বাবে উপায় আৰু পৰামৰ্শ আগবঢ়াইছিলো। আমি পৰিকল্পনা কাৰ্যকৰী কৰিবলৈ সম্পূৰ্ণৰূপে চেষ্টা চলাইছিলো আৰু একাংশ উদ্যমী স্বেচ্ছাসেৱকক প্ৰশিক্ষণ প্ৰদান কৰিছিলো যিসকলে জটিল সমস্যা দেখা পালেই সেই সম্পৰ্কে জিলা কমিটিক অৱগত কৰিছিল। আমি আশাকৰ্মীসকলৰো সহায় লৈছিলো কিয়নো তেওঁলোক সকলো সময়তে কৃষকসকলৰ সৈতে সংযুক্ত হৈ থাকে। পৰামৰ্শৰ লগতে আমাৰ পৰিকল্পনাত ঔষধ প্ৰদানৰো ব্যৱস্থা আছিল। ’ ’ ২০১৬ চনত যৱতমলত এই আঁচনিখনৰ সুফল দেখিবলৈ পোৱা গৈছিল আৰু বাকী অঞ্চলৰ তুলনাত ইয়াত আত্মহত্যাৰ ঘটনা যথেষ্ট হ্ৰাস পাইছিল। ৰাজ্য চৰকাৰৰ পৰিসংখ্যা অনুযায়ী ২০১৬ চনৰ প্ৰথম তিনি মাহত আত্মহত্যাৰ সংখ্যা বিগত বৰ্ষৰ উক্ত সময়ৰ তুলনাত ৯৬ৰ পৰা অৱনমিত হৈ ৪৮ হৈছিল। বিপৰীতে আন প্ৰভাৱিত জিলাসমূহত কৃষকৰ আত্মহত্যাৰ হাৰ হয় বৃদ্ধি হৈছিল নহয় সমান আছিল। যৱতমলৰ এই সাফল্যৰ পিছত প্ৰেৰণা আঁচনিখন প্ৰভাৱিত আন ১৩ খন জিলাতো ৰূপায়ণ কৰা হয়। কিন্তু, এই আঁচনিখন আৰু ইয়াৰ সফলতা বেছিদিনলৈ চলা নাছিল আৰু চকুৰ পচাৰতে সকলো অসাৰ হৈ পৰিছিল। চক্কৰৱাৰে কয়, "সাধাৰণ লোকসকলক চৰকাৰী আমোলা-বিষয়াসকলে সহায় কৰিছিল বাবেই আঁচনিখন আৰম্ভণিতে সফল হৈছিল। এয়া আছিল পাব্লিক-প্ৰাইভেট পাৰ্টনাৰশ্বিপ আৰ্হিৰ। সমগ্ৰ ৰাজ্যতে এই আঁচনিখন ৰূপায়ণ কৰিবলৈ আৰম্ভ কৰাৰ লগে লগে প্ৰশাসনিক সমন্বয়ৰ অভাৱ ঘটিবলৈ ধৰে। অৱশেষত স্বেচ্ছাসেৱী সংস্থাসমূহেও গা এৰা দিবলৈ লয় আৰু এনেকৈয়ে প্ৰেৰণা আঁচিনখন কেৱল মাত্ৰ চৰকাৰ নিয়ন্ত্ৰিত এখন আঁচনিত পৰিণত হৈ পৰে। ফলত আঁচনিখন কাগজে কলমে থাকিলেও কামত নহাবিধৰ হৈ পৰে। ’ ’ অৱসাদগ্ৰস্ততা আৰু হতাশাৰ চিকাৰ হ ’ ব পৰা সম্ভাৱ্য লোকসকলক সহজে চিনাক্ত কৰি উলিয়াবৰ বাবে আঁচনিখনত আশাকৰ্মীসকলৰ সহায় লোৱা হৈছিল আৰু ইয়াৰ বাবে আশাকৰ্মীসকলক অতিৰিক্ত মাননি প্ৰদানৰ প্ৰতিশ্ৰুতিও দিয়া হৈছিল। কিন্তু চৰকাৰে যেতিয়া আশাকৰ্মীসকলক অতিৰিক্ত ভাট্টা প্ৰদানত পলম কৰিবলৈ লৈছিল তেতিয়াই আশাকৰ্মীসকলে কামটো কৰিবলৈ লাহে লাহে এৰি দিছিল। চক্কৰৱালে কয়, "এনেকৈ তেওঁলোকে নিজৰ ক্ষেত্ৰখনত ভালকৈ কাম কৰি প্ৰকৃত তথ্য দিয়াৰ পৰিৱৰ্তে ভুৱা তথ্য দিবলৈ আৰম্ভ কৰিছিল। ’ ’ ২০২২ চনত ঘনশ্যাম মাৰোত্তৰে আত্মহত্যা কৰাৰ সময়ত প্ৰেৰণা আঁচনিখন একপ্ৰকাৰ ব্যৰ্থ চৰকাৰী আঁচনিত পৰিণত হৈ পৰিছিল, মানসিক ৰোগ বিশেষজ্ঞৰ খালী পদৰ সংখ্যা বৃদ্ধি পাইছিল, স্থানীয় স্বেচ্ছাসেৱক আৰু প্ৰশিক্ষিত আশাকৰ্মীৰো অভাৱ ঘটিছিল। চাওতে চাওতে যৱতমল পুনৰ আগৰ দৰে হৈ পৰিছিল আৰু উক্ত বৰ্ষত অঞ্চলটোত কৃষকৰ আত্মহত্যাৰ সংখ্যা ৩৫৫লৈ বৃদ্ধি পাইছিল। মানসিক স্বাস্থ্যজনিত সমস্যা ৰোধত চৰকাৰ ব্যৰ্থ হোৱাৰ সময়তে কেবাটাও স্বেচ্ছাসেৱী সংস্থাই অঞ্চলটোত নিজাববীয়াকৈ কাম আৰম্ভ কৰিবলৈ লয়।